CELEX: 32019D1733
Language: lt
Date: 2019-10-15 00:00:00
Title: Komisijos Įgyvendinimo Sprendimas (ES) 2019/1733 2019 m. spalio 15 d. dėl Jungtinės Karalystės suteikto leidimo laikinai netaikyti tam tikrų Komisijos reglamento (ES) Nr. 1178/2011 nuostatų vertinimo pagal Europos Parlamento ir Tarybos reglamentą (ES) 2018/1139 (pranešta dokumentu Nr. C(2019) 7401) (Tekstas autentiškas tik anglų kalba) (Tekstas svarbus EEE)

17.10.2019   
               
               
                  LT
               
               
                  Europos Sąjungos oficialusis leidinys
               
               
                  L 264/39
               
            
         KOMISIJOS ĮGYVENDINIMO SPRENDIMAS (ES) 2019/1733
         2019 m. spalio 15 d.
         dėl Jungtinės Karalystės suteikto leidimo laikinai netaikyti tam tikrų Komisijos reglamento (ES) Nr. 1178/2011 nuostatų vertinimo pagal Europos Parlamento ir Tarybos reglamentą (ES) 2018/1139
         (pranešta dokumentu Nr. C(2019) 7401)
         (Tekstas autentiškas tik anglų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 71 straipsnio 2 dalį,
         kadangi:
         
                     (1)
                  
                  
                     2018 m. spalio 19 d. Jungtinė Karalystė pranešė Komisijai, Europos Sąjungos aviacijos saugos agentūrai (toliau – Agentūra) ir kitoms valstybėms narėms leidusi visiems prašymo išduoti piloto licenciją teikėjams netaikyti Komisijos reglamento (ES) Nr. 1178/2011 (2) IV priedo (MED dalies) MED.B.001 dalies d punkto 1 papunkčio i punkto;
                  
               
                     (2)
                  
                  
                     leisdama taikyti išimtį, Jungtinė Karalystė praplečia Reglamento (ES) Nr. 1178/2011 MED.B.001 dalies d punkto 1 papunkčio i punkto taikymo sritį: jį leidžia taikyti visiems prašymo pirmą kartą išduoti komercinės aviacijos piloto licenciją (CPL), daugianarių įgulų piloto licenciją (MPL) ir avialinijų transporto piloto licenciją (ATPL) teikėjams;
                  
               
                     (3)
                  
                  
                     MED.B.001 dalies d punkto 1 papunkčio i punkte nustatyta, kad tik CPL, MPL ir ATPL turėtojams, atitinkantiems ne visus 1 klasės sveikatos pažymėjimo reikalavimus, gali būti taikomas su daugiapilotės įgulos veikla susijęs apribojimas (OML) – „gali vykdyti skrydį tik kaip kvalifikuotas antrasis pilotas arba kartu su kvalifikuotu antruoju pilotu“;
                  
               
                     (4)
                  
                  
                     Jungtinė Karalystė paaiškino, kad išimtį reikėjo leisti taikyti dėl 3 priežasčių. Pirma, Jungtinės Karalystės (JK) teigimu, dabartinė Reglamento (ES) Nr. 1178/2011 MED.B.001 dalies d punkto 1 papunkčio i punkto formuluotė nedera su JK 2010 m. Lygybės įstatymu, kuriuo įpareigojama atlikti pagrįstus koregavimus, kad neįgaliems asmenims nebūtų sudarytos prastesnės sąlygos nei negalios neturintiems jų kolegoms. Antra, Jungtinė Karalystė nurodo, kad dėl kvalifikuotos skrydžio įgulos Jungtinėje Karalystėje trūkumo kyla skubių veiklos poreikių, ir paaiškina, kad taikydama išimtį ji galėtų spręsti šią sisteminę problemą. Trečia, Jungtinės Karalystės nuomone, minėtas MED.B.001 dalies d punkto 1 papunkčio i punktas nepagrįstai nedera su Reglamento (ES) Nr. 1178/2011 MED.A.030 dalimi, kurioje nurodomi tiek prašymo išduoti komercinę licenciją teikėjai, tiek jos turėtojai. Galiausiai, Jungtinė Karalystė pateikė įvairių kartu su ta išimtimi taikomų rizikos mažinimo priemonių aprašą;
                  
               
                     (5)
                  
                  
                     atlikusi vertinimą, 2019 m. liepos 15 d. Europos Sąjungos aviacijos saugos agentūra dėl išimties paskelbė neigiamą rekomendaciją;
                  
               
                     (6)
                  
                  
                     Komisija Agentūros rekomendacijai pritaria;
                  
               
                     (7)
                  
                  
                     Reglamento (ES) 2018/1139 71 straipsnio 1 dalyje nustatyta, kad valstybė narė gali leisti taikyti išimtį tik fiziniams arba juridiniams asmenims, kuriems taikomas tas reglamentas, „jei to skubiai reikia dėl susidariusių nenumatytų aplinkybių, darančių poveikį tiems asmenims, arba dėl tų asmenų skubių veiklos poreikių“ ir jei įvykdomos visos to straipsnio a–d punktuose nustatytos sąlygos;
                  
               
                     (8)
                  
                  
                     Komisijos nuomone, išimtis nėra pateisinama skubiomis nenumatytomis aplinkybėmis, darančiomis poveikį prašymo išduoti CPL, MPL ar ATPL licenciją teikėjams, ir ją taikant netenkinamas tų asmenų skubus veiklos poreikis;
                  
               
                     (9)
                  
                  
                     dėl skubių nenumatytų aplinkybių arba skubių veiklos poreikių Komisija pažymi, kad prašymo išduoti CPL, MPL ar ATPL licenciją teikėjas, turintis konkretų sveikatos sutrikimą, orlaivių pagal CPL, MPL ar ATPL licenciją nenaudoja. Iš tiesų, tokio prašymo teikėjas tiesiog nori pradėti dirbti pagal aviacijos srities profesiją, todėl įrodyti, jog esama skubių nenumatytų aplinkybių, darančių poveikį tiems asmenims, arba tų asmenų skubių veiklos poreikių, negalima. Argumentai, kad prašymo teikėjams sudaromos tariamai nevienodos sąlygos, tos išvados nekeičia, nes tų asmenų sveikatos sutrikimai nėra susiję su jokiomis skubiomis ir nenumatytomis aplinkybėmis;
                  
               
                     (10)
                  
                  
                     be to, Komisija pažymi, kad leista taikyti išimtis yra bendro pobūdžio ir taikoma visiems prašymo pirmą kartą išduoti 1 klasės sveikatos pažymėjimą, kuriam turi būti taikomas OML, teikėjams. Taigi išimties tikslas – bendrai pakeisti Sąjungos teisės aktą ir sudaryti galimybę prašymą taikyti OML teikti naujos kategorijos prašymų teikėjams, neatsižvelgiant į konkrečius tų asmenų veiklos poreikius. Iš tiesų, išimtimi sprendžiama galimo būsimo oro transporto bendrovių pilotų trūkumo ekonominė problema, o ne skubus tų asmenų veiklos poreikis;
                  
               
                     (11)
                  
                  
                     Komisija pripažįsta, kad pilotų trūkumas gali būti sisteminė kai kurių valstybių narių problema, tačiau toks pagrindimas į Reglamento (ES) 2018/1139 71 straipsnio 1 dalyje nurodytų galimų pagrindimų ratą nepatenka;
                  
               
                     (12)
                  
                  
                     be to, Komisija mano, kad išimtis neatitinka Reglamento (ES) 2018/1139 71 straipsnio 1 dalies b punkto sąlygos, nes ji neatitinka saugos reikalavimų ir taikomų esminių Reglamento (ES) 2018/1139 bei atitinkamo įgyvendinimo akto, t. y. Reglamento (ES) Nr. 1178/2011, reikalavimų;
                  
               
                     (13)
                  
                  
                     Reglamento (ES) Nr. 1178/2011 MED.B.001 dalies d punkto 1 papunkčio i punktas grindžiamas argumentu, kad tam tikri medicininiai reikalavimai turėtų būti netaikomi tik patyrusiems pilotams (t. y. CPL, MPL ir ATPL turėtojams), nes piloto patirtis padeda jam geriau reaguoti į nepalankius veiksnius, kuriuos lemia jo sveikatos sutrikimai. Be to, tokie patyrę pilotai gerai išmano skrydžių planavimą ir todėl vos pastebėję pirmuosius savo sveikatos sutrikimo simptomus gali imtis tinkamų saugos veiksmų. Tokie patyrę pilotai gali skraidyti tik kaip kvalifikuoti antrieji pilotai arba kartu su kvalifikuotu antruoju pilotu;
                  
               
                     (14)
                  
                  
                     remiantis dabartinėmis medicinos žiniomis, pakankamas saugos lygis negali būti garantuotas, kai nepatyrusiam pilotui skrydžio metu tenka tiek spręsti savo sveikatos sutrikimo problemą, tiek valdyti stresinę ar netikėtą situaciją. Atsižvelgiant į medicinos žinių raidą, dėl kai kurių sveikatos sutrikimų taikomus apribojimus galima panaikinti, tačiau tokie sprendimai turėtų būti priimami tik tinkamai apsvarsčius su kiekviena sveikatos sutrikimų kategorija susijusius saugos aspektus bei pasikonsultavus su medicinos specialistais ir neturėtų būti grindžiami viena bendra, tinkamai neapsvarsčius minėtų aspektų taikoma išimtimi. Jungtinės Karalystės pasiūlytos rizikos mažinimo priemonės tos išvados nekeičia. Iš tiesų, Jungtinė Karalystė jokių dėl išimties taikymo kylančios saugos rizikos mažinimo priemonių, išskyrus įprastą rizikos vertinimą, kuris atliekamas per visus aviacijos medicinos vertinimus, nepasiūlė;
                  
               
                     (15)
                  
                  
                     todėl taikant išimtį daromas neigiamas poveikis saugos lygiui ir išimtis neatitinka Reglamente (ES) 2018/1139 nustatytų bendrųjų saugos tikslų;
                  
               
                     (16)
                  
                  
                     2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties (toliau – ES sutartis) 50 straipsnį. Pagal ES sutarties 50 straipsnio 3 dalį, jei Europos Vadovų Taryba, susitarusi su išstojančia valstybe nare, vieningai nenusprendžia pratęsti termino, Sutartys tai valstybei nustoja būti taikomos nuo susitarimo dėl išstojimo įsigaliojimo dienos arba, jei tokio susitarimo nėra, praėjus dvejiems metams po to, kai gaunamas pranešimas. Terminas buvo pratęstas du kartus, o paskutinį kartą tai padaryta Europos Vadovų Tarybos sprendimu (ES) 2019/584 (3) iki 2019 m. spalio 31 d.;
                  
               
                     (17)
                  
                  
                     2019 m. sausio 11 d. Sprendimu (ES) 2019/274 (4) Taryba suteikė įgaliojimus pasirašyti 2018 m. lapkričio 14 d. derybininkų lygmeniu sutartą Susitarimą dėl išstojimo. Sąjunga patvirtino, kad yra pasirengusi nedelsdama pasirašyti ir sudaryti Susitarimą dėl išstojimo, jei Jungtinės Karalystės Parlamentas jį patvirtins. Susitarimo dėl išstojimo (5) ketvirtoje dalyje numatomas pereinamasis laikotarpis, kuris prasideda Susitarimo įsigaliojimo dieną ir per kurį Jungtinei Karalystei ir jos teritorijoje toliau taikoma Sąjungos teisė, kaip nustatyta Susitarime;
                  
               
                     (18)
                  
                  
                     bet kokiu atveju šis sprendimas taikomas tik tol, kol Jungtinei Karalystei ir jos teritorijoje taikoma Sąjungos teisė,
                  
               PRIĖMĖ ŠĮ SPRENDIMĄ:
         
            1 straipsnis
            Jungtinės Karalystės suteiktas leidimas netaikyti Reglamento (ES) Nr. 1178/2011 IV priedo (MED dalies) MED.B.001 dalies d punkto 1 papunkčio i punkte nustatytų reikalavimų, apie kurį ji 2018 m. spalio 19 d. pranešė Komisijai, Europos Sąjungos aviacijos saugos agentūrai ir kitoms valstybėms narėms ir pagal kurį leidžiama naujiems pilotams netaikyti tam tikrų aviacijos medicinos reikalavimų, neatitinka Reglamento (ES) 2018/1139 71 straipsnio 1 dalyje nustatytų sąlygų.
         
         
            2 straipsnis
            Šis sprendimas skirtas Jungtinei Didžiosios Britanijos ir Šiaurės Airijos Karalystei.
         
         
            Priimta Briuselyje 2019 m. spalio 15 d.
            
               
                  Komisijos vardu
               
               Violeta BULC
               
                  Komisijos narė
               
            
         
         
            (1)  OL L 212, 2018 8 22, p. 1.
         
            (2)  2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1).
         
            (3)  2019 m. balandžio 11 d. Europos Vadovų Tarybos sprendimas (ES) 2019/584, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 101, 2019 4 11, p. 1).
         
            (4)  2019 m. sausio 11 d. Tarybos sprendimas (ES) 2019/274 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos pasirašymo Europos Sąjungos ir Europos atominės energijos bendrijos vardu (OL L 47 I, 2019 2 19, p. 1).
         
            (5)  Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (OL C 144 I, 2019 4 25, p. 1).